ADVANC ร่วง 2.65% รับข่าวผู้บริหาร TOT ขวางตั้ง JV อาจส่งผลต้องลงทุนเพิ่ม
ADVANC ร่วง 2.65% รับข่าวผู้บริหาร TOT ขวางตั้ง JV อาจส่งผลต้องลงทุนเพิ่ม
5 ต.ค. 2558

ผู้สื่อข่าวรายว่า บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ณ เวลา 11.03 น. ราคาหุ้นอยู่ที่ระดับ 220บาท ลบ 6 บาท หรือ 2.65% ด้วยมูลค่าซื้อขาย 1,058.19 ล้านบาท ราคาหุ้นร่วงหนักในรอบ 1 ปี เกือบ 2 เดือน โดยนับตั้งแต่หุ้นลงมาทดสอบระดับ 220 บาท เมื่อวันที่ 10 ส.ค. 57

นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง(ประเทศไทย)(MBKET) ระบุในบทวิเคราะห์วันนี้ (5 ต.ค.)ว่า ราคาหุ้น ADVANC ปรับตัวลงในเช้านี้ คาดว่าตอบรับข่าวผู้บริหาร บมจ.ทีโอที(TOT)บางคนไม่เห็นด้วยกับการจัดตั้ง บริษัท ทาวเวอร์ คัมปานีในลักษณะร่วมทุนกันระหว่างทีโอทีกับ ADVANC เพื่อให้บริการเช่าใช้โครงข่าย แต่ต้องการให้ เอไอเอส โอนเสาที่ให้บริการโทรศัพท์เคลื่อนที่ระบบ 2G บนคลื่นย่าน 900 เมกะเฮิรตซ์ (MHz) ทั้ง 13,198 เสา ให้ทีโอที หลังหมดสัญญาในวันที่ 30 ก.ย.ซึ่งจะทำให้ ADVANC ไม่สามารถเช่าเสาเดิมได้ และอาจต้องลงทุนเสาใหม่ ทำให้ต้นทุนเพิ่มขึ้น
นอกจากนี้ ช่วงนี้ ADVANC ยังไม่มีประเด็นบวกใหม่เข้ามา มีแต่แวดล้อมไปด้วยประเด็นลบ จึงทำให้หุ้น ADVANC ไม่น่าสนใจ พร้อมให้แนวรับ 210-215 บาท ส่วนแนวต้าน 225 บาท